TASCO คาดตปท.เพิ่มลงทุน หลังฟิทช์ขยับเรทติ้ง-เข้า FTSE
TASCO คาดตปท.เพิ่มลงทุน หลังฟิทช์ขยับเรทติ้ง-เข้า FTSE
23 ก.ย. 2558

นายชัยวัฒน์ ศรีวรรณวัฒน์ กรรมการผู้จัดการ บริษัท ทิปโก้แอสฟัลท์ จำกัด (มหาชน) หรือ TASCO เปิดเผยว่า บริษัทคาดนักลงทุนสถาบันและกองทุนต่างชาติจะเพิ่มน้ำหนักการลงทุนในหุ้นของบริษัท หลังจากล่าสุด Fitch Thailand ปรับเรทติ้งจาก BBB+(tha) เป็น A-(tha) และได้ถูกนำไปคำนวณ FTSE SET index ในหมวด mid index ด้วย ขณะที่เตรียมเปิดวิสัยทัศน์ 5 ปีข้างหน้าที่จะขยายสู่ตลาดโลก และขยายไลน์เข้าสู่ธุรกิจปิโตรเคมี
ทั้งนี้ จากการที่บริษัทมีผลประกอบการที่ยอดเยี่ยมในเชิงกำไร รวมถึงหนี้สินที่ลดลงอย่างมาก ทำให้ล่าสุดทาง Fitch Thailand ได้ปรับเรทติ้งของบริษัทจาก BBB+(tha) เป็น A- นอกจากนี้จากการที่บริษัทมีผลประกอบการที่ดีทำให้หุ้นของบริษัทมีสภาพคล่องในการซื้อขายในระดับที่สูงในตลาด ส่งผลให้บริษัทเข้าไปอยู่ในหมด Mid index ของ FTSE SET Index
“ในช่วงปลายปีนี้ เราเตรียมประกาศวิสัยทัศน์ในช่วง 5 ปีข้างหน้า เราจะบุกตลาดโลก เพื่อสร้างผลตอบแทนที่ยั่งยืนให้กับบริษัท และขยายไลน์เข้าสู่ธุรกิจปิโตรเคมี และการที่ FTSE ดึงเราเข้าคำนวณใน mid index เชื่อว่าจะทำให้นักลงทุนสถาบัน และกองทุนต่างชาติ เพิ่มน้ำหนักการลงทุนใน TASCO มากขึ้น เพราะนักลงทุนสถาบันใช้ดัชนี FTSE เป็นตัวอ้างอิงในการลงทุน”นายชัยวัฒน์ กล่าว
ดัชนีที่ FTSE จัดทำขึ้นได้รับความนิยมอย่างแพร่หลายในกลุ่มของนักลงทุนทั่วโลก ไม่ว่าจะเป็นเพื่อจุดประสงค์ในการวิเคราะห์การลงทุน การวัดผลประกอบการ การจัดการสินทรัพย์ การป้องกันความเสี่ยง หรือแม้แต่ใช้ในการสร้างกองทุนอ้างอิงดัชนี
ปัจจุบัน FTSE เป็นผู้จัดทำดัชนีที่ร่วมทำงานกับตลาดหลักทรัพย์ทั่วโลกมากกว่า 20 แห่งในการสร้างดัชนีสำหรับแต่ละประเทศ (Domestic Index) สำหรับในภูมิภาคเอเชีย FTSE เป็นผู้จัดทำดัชนีที่ได้รับการคัดเลือกให้สร้างดัชนีสำหรับกลุ่มประเทศอาเซียน
               